Kahdeksannesta ruudusta lähtenyt Bottas nousi kisan alussa neljänneksi. Sitten Kevin Magnussen ajoi rajusti seinään ja radalle tuli turva-auto. Moni kuljettaja tuli varikolle, mutta Bottas jäi radalle.





Häntä harmitti, että oma ajo tuntui itselleen yhdeltä kauden parhaista, mutta alku pilasi paljon.

Mainos (artikkeli jatkuu alla)

Mainos (artikkeli jatkuu alla)

– En tiedä oikein mitä sanoisi tuohon alkuun. Täysin väärä päätös tiimiltä, ettei pysäytetty heti, olin niin hyvällä sijalla. En nähnyt syytä riskiin, mikä maksoi tosi paljon meille, ja kyllä mä kyseenalaistin sitä tosi kovasti, että "ollaanko ihan varmoja, ettei vielä pysähdytä". He sanoivat, että ihan varmoja ollaan, ja he selittävät myöhemmin, Bottas sanoi MTV Sportille.

Williams odotti punaista lippua, jota ei nostettukaan heti. Näin Bottas kutsuttiin varikolle, ja hän putosi sijalle 12. Lopulta punainen lippukin nousi ja Bottaksen sija uusintalähdössä oli kärkikympin ulkopuolella.

– Se maksoi meille paljon.

– Mulle sanottiin, että pitää pysyä ulkona, se on parempi vaihtoehto. Selitettiin juuri tuossa, että he odottivat, että punainen lippu tulisi samantien ja olisin sillä sijalla, kun punainen tulee. Se ei tullutkaan heti, mun mielestäni se oli ihan älytön riski tuossa vaiheessa, Bottas manaili.

– No, täytyy antaa palautetta ja oppia tästä. Mutta kyllähän se ketuttaa, Bottas totesi.

Hän sijoittui kisassa seitsemänneksi, perässään kahdeksanneksi päätynyt tallikaveri Felipe Massa. Bottas manasi myös sitä, että auton vauhdilla voisi saada parempia sijoituksia.

– Pitää tiiminä oppia tosi paljon, hän totesi.

Bottas vakuutti, että aikoo antaa palautteensa myös tallille.

– Kyllä se on kaikista parasta, että ihan suoraan sanoo asiat ja antaa täysin rehellisen palautteen, niin aina annankin. Sellainen on normaalia meille, ei kukaan ota niitä henkilökohtaisesti.

Palauteen pitää mennä perille nopeasti, sillä F1-sarja jatkuu jo viikon kuluttua Italiassa.



